Sindri Björnsson, sem býr í Kænugarði en hefur verið á flótta með fjölskyldu sinni síðan á föstudag, segir erfitt að fylgjast með átökunum. Fjölskyldan er nýkomin yfir landamærin til Ungverjalands og lenti í ýmsum vandræðum á leiðinni.
Það var þarna ein brú sprengd, um 20-30 mínútum áður en við komum að henni þá var hún sprengd en ég veit ekkert hvort það voru Rússar eða heimamenn sem sprengdu hana, við vorum ekkert að afla okkur upplýsinga um það. Þannig að við þurftum að bæta við okkur um 150 kílómetrum. En heimili ykkar í Kænugarði, eitthvað frétt af stöðunni þar? Nei, við höfum aðeins samband við fólk í hverfinu, við vitum að það kom flugskeyti í byggingu sjálfa en vitum ekkert um skemmdir og annað en við göngum bara út frá því, erum eiginlega búin að ákveða það að þegar við getum snúið til baka að þá verði íbúðin tóm.
